我思古人
作者：陳深
朝代：宋

paragraphs: 繄古人之寥寥兮，夫何思之弗諼。
蹇余生之獨後兮，曾不得與之周旋。
曠斯世而勿見兮，故增欷而永歎。
撫遺籍而玄覽兮，幸所聞之可尊。
彼丹心之耿著兮，諒雖亡而實存。
苟遡風而遐契兮，尚何有於古今。
覽元化兮無窮，感徂景兮如駛。
余髪兮種種，余懷兮亹亹。
駟黄虬兮遐征，仰超然之高軌。
猗聖言兮如天，至道兮如海。
超鴻濛兮何極，窺浩茫兮無涘。
孰導余以正適兮，遵坦涂而容曳。
惟諒友之昭昭，庶訂余之憒憒。
嗚呼噫嘻，古之人兮，惠我無疆。
忽不見兮心之傷，余之思兮曷云其忘。
往者不可及，來者猶可望。
非夫君之相和兮，誰逍遥以徜徉。